tartuNLP/wikipedia-smugri-20251201 huggingface dataset:
Farmaseuttinen kemia

Farmaseuttinen kemia käsittelee lääkeaineiden ja lääkkeissä käytettävien apuaineiden kemiaa, muun muassa niiden kemiallista rakennetta, valmistusta (synteesi, eristäminen), fysikaalisia ja kemiallisia ominaisuuksia (esimerkiksi liukoisuus, reaktiokyky, hajoaminen, jne), analytiikkaa (yhdisteiden tunnistaminen, pitoisuuden määrittäminen), rakenteen, ominaisuuksien ja lääkevaikutuksen välistä riippuvuutta (niin sanotut rakenne-aktiivisuussuhteet). Lääkeainekemia käsitetään usein farmaseuttisen kemian alatieteeksi tai sen synonyymiksi.
Farmaseuttisen kemian alaan kuuluvia tutkimusalueita ovat muun muassa
Hammarby IF

Hammarby Idrottsförening, lempinimeltään Bajen, on urheiluseura Ruotsin pääkaupungista Tukholmasta. Sillä on toimintaa useissa erilaisissa urheilujeissa, joista monissa sen joukkueet ovat maan huipputasoa.
Hammarby perustettiin soutuseurana vuonna 1889 Tukholman Södermalmilla nimellä "Hammarby Roddförening". Nykyisen nimensä se otti käyttöön vuonna 1897, kun valikoima laajeni myös muihin urheilulajeihin.
Kannattajatoiminta.
Hammarby on varsin iso seura ja sillä on myös hyvin laajaa kannattajatoimintaa useiden erilaisten kannattajayhdistysten ja -ryhmien muodossa. Kannattajaryhmiä ovat muun muassa "Sällskapet Hammarbyveteranerna", "Sällskapet Hammarby 54", "Bajen Fans", "Bara Bajare" ja "Ultra Boys".
Reko

Reko on suomalainen lyhentymä kreikkalaisperäisestä nimestä "Gregorius", joka merkitsee 'valpasta'.
Nimi on ollut käytössä jo keskiajalta lähtien ja se esiintyi Kansanvalistusseuran almanakassa vuonna 1883. Suomen almanakassa Reko oli 1929–1949, ja uudelleen vuodesta 1964 nykyisellä paikallaan. Reko koettiin hankalasti taivutettavaksi nimeksi ja siksi siitä muovattiin uusi nimi, Reijo.
Vuoden 2019 loppuun mennessä Digi- ja väestötietoviraston tietojen mukaan noin 680 miestä on saanut nimekseen Reko. Nimi on hieman kasvattanut suosiotaan 2000-luvulla.
Natalja Nazarova

 
Natalja Viktorovna Nazarova (, s. 26. toukokuuta 1979) on venäläinen juoksija, joka on keskittynyt 400 metrin matkalle.
Vuonna 1998 Nazarova voitti nuorten MM-kisoissa Annecyssa 400 metrillä kultaa ja pitkässä viestissä hopeaa. 1999 hän voitti Venäjän pitkän viestin joukkueessa maailmanmestaruuden sekä Maebashin MM-hallikisoissa että Sevillan ulkoratojen MM-kisoissa. Vuonna 2000 hän saavutti Gentin EM-hallikisoissa 400 metrillä hopeaa samoin kuin maansa ulkoratojen mestaruuskisoissa. Sydneyn olympialaisissa 2000 hän saavutti pronssia 4×400 metrin viestijuoksussa juostuaan Venäjän joukkueessa alkuerässä. Kaksi vuotta myöhemmin hän voitti ensimmäisen Venäjän mestaruutensa. Vuonna 2003 hän voitti maansa mestaruuden sekä sisä- että ulkoradoilla. Lisäksi hän voitti Birminghamin MM-hallikisoissa kultaa sekä 400 metrin henkilökohtaisesta kilpailusta että viestistä. Pariisin MM-kisoissa hän juoksi Venäjän hopeaa saavuttaneessa viestijoukkueessa. Budapestin MM-hallikisoissa vuonna 2004 hän uusi sekä henkilökohtaisen että viestimestaruuden, joista jälkimmäisessä Venäjän joukkue juoksi silloisen ME-ajan 3.23,88. Samana vuonna hän voitti jälleen maansa mestaruuden sekä hallissa että ulkoradoilla. Ateenan olympialaisissa 2004 hän juoksi kahdeksanneksi 400 metrillä ja saavutti hopeaa pitkässä viestissä juostuaan jälleen Venäjän joukkueessa alkuerässä. Moskovan MM-hallikisoissa 2006 Nazarova voitti jälleen pitkän viestin hallimaailmanmestaruuden. Valencian MM-hallikisoissa 2008 hän sijoittui hopealle 400 metrin kilpailuissa ja voitti Venäjän joukkueessa pitkän viestin maailmanmestaruuden. Berliinin MM-kilpailuissa 2009 hän sai pronssia 4 × 400 metrin viestissä juostuaan alkuerissä Venäjän joukkueessa.
Dohan sisäratojen MM-kisoissa 2010 hän voitti hopeaa 4×400 metrin viestissä.
Tristania

Tristania oli norjalainen metallimusiikin yhtye. Yhtyeen tyylilajeja olivat goottimetalli ja sinfoninen goottimetalli.
Historia.
Yhtyeen perustivat vuoden 1996 lopussa Morten Veland, Einar Moen ja Kenneth Olssen. Myöhemmin yhtyeeseen liittyivät Anders Hoyvik Hidle, Vibeke Stene ja Rune Osterhus. Yhtyeen ensimmäinen EP-levy "Tristania" julkaistiin toukokuussa 1997. Samana vuonna julkaistiin myös yhtyeen ensimmäinen täysimittainen albumi "Widow's Weeds".
Vuonna 1998 yhtye julkaisi singlen nimeltä "Angina" ja albumin "Beyond The Veil". Morten Veland lähti pian albumin julkaisun jälkeen "musiikillisten ja sosiaalisten eroavaisuuksien" vuoksi ja perusti Sirenian.
Vibeke Stene jätti yhtyeen henkilökohtaisista syistä 27. helmikuuta 2007.
Lokakuun 19. 2007 uudeksi laulajattareksi ilmoitettiin sardinialainen Mariangela "Mary" Demurtas (ex Reel fiction, Alight). Myöhemmin samana vuonna kiertueilla soittanut kitaristi Svein Terje Solvang liittyi yhtyeeseen.
Solvang ja Østerhus lähtivät bändistä vuonna 2008. Uudeksi basistiksi liittyi Ole Vistnes ja kitaristiksi Gyri Losnegaard.
2009 Østen Bergøy ilmoitti tyttöystävänsä olevan raskaana ja jäävänsä tauolle keikkailusta keskittyäkseen hoitamaan lapsia. Bergøyta tuuraamaan valittiin mm. Green Carnationin sekä Trail of Tearsin laulajana aiemmin tunnettu Kjetil Nordhus.
Vuonna 2010 Tristania ilmoitti, että kuudes studioalbumi "Rubicon" julkaistaisiin saman vuoden elokuussa. Samalla yhtyeen levy-yhtiön sivuilla kerrottiin Bergøyn päättäneen siirtyä lopullisesti syrjään lastensa vuoksi, joten Nordhusista tuli yhtyeen virallinen laulaja. Bergøy esiintyy kuitenkin vierailevana laulajana uudella albumilla Rubiconilla. On vielä epäselvää, tuleeko hän olemaan mukana seuraavilla albumeilla.
Syyskuussa 2022 yhtye ilmoitti lopettavansa toimintansa.
Lääkeainekemia

Lääkeainekemia () on kemiaan pohjautuva tieteenala, jonka tutkimuskohteena on lääkkeen vaikuttava aine eli lääkeaine. Lääkeainekemia on hyvin poikkitieteellinen tieteenala, jossa kemiaan yhdistyy farmaseuttisia, biologisia ja lääketieteellisiä näkökulmia. Lääkeainekemia sisältää biologisesti aktiivisten yhdisteiden tunnistamisen, valmistamisen (kemiallisen synteesin) ja lääkekehityksen. 
Lääkeainekemiaan katsotaan myös kuuluvan lääkeaineen biologisen aktiivisuuden ja rakenne-aktiivisuussuhteiden, lääkeainemetabolian sekä lääkeaineen kemiallisen pysyvyyden ja reaktiivisuuden tutkimisen. Lääkeainekemiassa orgaaninen kemia yhdistyy biokemiaan, laskennalliseen kemiaan, farmakologiaan, farmakognosiaan, molekyylibiologiaan, molekyylimallinnukseen sekä fysikaaliseen kemiaan. Lääkeainekemia käsitetään farmaseuttisen kemian synonyymiksi tai sen alatieteeksi.
Hammarby IF Fotboll

Hammarby IF Fotboll on tukholmalaisen Hammarby IF -urheiluseuran miesten jalkapallotoimintaa harjoittava jaosto. Joukkue pelaa Ruotsin korkeimmalla sarjatasolla Allsvenskanissa. Se perustettiin vuonna 1915, kun joukkue yhdistyi "Klara SK:n", ja vuonna 1918 "Johanneshovs IF:n" kanssa. Joukkue tunnetaan myös lempinimellä "Bajen". Ensimmäisen Ruotsin mestaruutensa se voitti vuonna 2001. Historiansa aikana Hammarbylle on ollut ominaista ns. jojo-liike sarjatasojen välillä. Anschutz Entertainment Group omistaa 49 % joukkueesta. "Bajen" on perinteisesti tunnettu pääkaupungin työväenluokkaisten joukkueena. Joukkueen paikallisvastustajat ovat AIK sekä Djurgårdens IF. Kesällä 2013 joukkue muutti yhdessä Djurgårdenin kanssa uudelle 3Arenalle johon mahtuu jalkapallo-otteluissa 33 000 katsojaa. Kannattajien keskuudessa stadion kuitenkin tunnetaan nimellä Nya Söderstadion. Ennen tätä joukkue pelasi läheisellä Söderstadionilla. Joukkueella on virallinen kannattajaryhmä myös suomessa, Bajen Fans Finland.
Hammarby IF sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 264.
Eevert

Eevert, Evert, Ewert tai Eevertti on pohjoismainen miehen etunimi. Eevert on nimen suomenkielinen muoto, muissa kielissä se esiintyy muodossa Evert. Suomessa on käytössä myös muoto Eevertti.
Eevert on lyhentymä saksalaisesta nimestä Eberhard (alasaksan Everhard), joka merkitsee 'voimakasta kuin karju' ja tulee sanoista "Eber" (karju) ja "hard" (luja, vahva).
Eevert esiintyi Suomen almanakassa vuosina 1890–1907 muodossa "Eewert" ja vuosina 1908–1928 Eevert-muodossa. 1900-luvun lopulla saamansa suosion johdosta Eevert palautettiin almanakkaan vuonna 1995.
Syyskuuhun 2025 mennessä Eevert-nimen on Digi- ja väestötietoviraston tietojen mukaan saanut noin 4 850 henkilöä. Muodossa Evert nimi on annettu noin 7 730 ja muodossa Eevertti 2 123 henkilölle.
Tedino

Tedino (; ) on maaseututaajama Karjalan tasavallan Louhen piirin Malinavaaran kunnassa Venäjällä. Se sijaitsee Djadinojärven rannalla 28 kilometriä Malinavaarasta luoteeseen. Taajamassa on 300 asukasta (vuonna 2010).
Tedino on yksi Tšuupan kaivoshallinnon yhteyteen 1930-luvulla syntyneistä työläisasutuksista. Sen lähistöllä hyödynnettiin kiille- ja kvartsiesiintymiä. Taajama kuului aluksi Mustajoen kyläneuvostoon ja muodosti myöhemmin oman kylähallintoalueensa. Entinen kylähallintoalue rajoittui lännessä ja pohjoisessa Murmanskin alueeseen, idässä Vienanmeren Kantalahteen sekä etelässä Tšuupan ja Tškalovskin asutushallintoalueisiin. Vuonna 1987 alueella oli noin 1 200 asukasta. Taajamassa oli noin 600 asukasta vuonna 1996.
Nykyään kaivostoiminta on loppunut, mutta sen jätteistä tuotetaan yhä kiillettä. Lähistöllä sijaitsee hiekka- ja soralouhos. Taajaman ohi kulkee Pietarin ja Murmanskin välinen valtatie M18 sekä Muurmannin rata, jolla on Napapiirin rautatieasema. Palveluihin kuuluvat kulttuuritalo, lääkintäasema, posti ja kauppa. Murmanskin valtatien tienhaarassa toimii kahvila.
Fokker F.VII

Fokker F.VII, kolmimoottorisen muunnoksen mukaisesti Fokker Trimotor, oli Anthony Fokkerin suunnittelema ja Fokker-lentokoneyhtiön rakentama 1920-luvulta peräisin oleva matkustajalentokone. Prototyyppi lensi ensilentonsa 11. huhtikuuta 1924, ja se oli varustettu 360 hv:n Rolls-Royce Eagle -moottorilla. Kone oli teräsputkirunkoinen, puusiipinen ylätaso, ja perustui edeltäjiensä F.II - F.VI -malleihin.
1925 esiteltiin F.VIIa, jossa siiven muotoilua ja laskutelineen rakennetta oli parannettu ja voimalaitteena oli 480-hevosvoimainen Bristol Jupiter. F.VIIa-mallia valmistettiin yhteensä 42 kappaletta.
F.VII:stä kehitettiin myös 3-moottoriset muunnokset F.VIIa/3M ja F.VIIb/3M, joita usea lisenssivalmistaja valmisti yhteensä 114 kappaletta. Tämä kolmimoottorinen malli oli tunnetuin aikansa Fokker-koneista, ja sitä kutsuttiin yleisesti "Fokker Trimotoriksi". Malli hallitsi Euroopan markkinoita, kunnes Saksan ja Yhdysvaltojen kokometalliset matkustajakoneet tulivat markkinoille 1930-luvun puolivälissä. Vastaavia koneita olivat esimerkiksi Boeing 247, Douglas DC-2 ja Yhdysvaltojen armeijan Atlantic C-2. Charles Kingsford Smith lensi Fokker F.VIIb-3M-koneella ensimmäisenä Tyynenmeren yli.
Fokker F.VII -konetta käytettiin sotilastoimissa Espanjassa, Hollannissa, Jugoslaviassa, Puolassa, Tšekkoslovakiassa, Suomessa ja Yhdysvalloissa.
Ford Trimotor.
Yhdysvaltoihin Fokker ei saanut myydä konetta suoraan, vaan autoyhtiö Ford rakensi Fokker Trimotoria lisenssillä "Ford Trimotor" -nimisenä.
Käyttö Suomessa.
Tanskan Punaisen Ristin keräämillä varoilla hankittiin vuonna 1941 Suomen ilmavoimille yksi yksimoottorinen Fokker F.VIIa -kone tunnukseltaan OY-DEV, valmistusnumeroltaan 4990. Kone lennettiin Suomeen 28. lokakuuta 1941. Kone sai tunnuksen FE-2, ja se oli käytössä Lentolaivue 16:lla ja 6:lla muun muassa ambulanssikoneena. Kone luovutettiin Lentovarikolle 21. kesäkuuta 1943 huonon kunnon takia ja poistettiin luetteloista 9. elokuuta 1943. FE-2:n kokonaislentoajaksi tuli 4 510 tuntia, josta ilmavoimissa 102 tuntia.
Puolan valtion lentokoneyhtiön LOT:in liikennekone SP-AOE, Fokker F.VIIb-3m, meni nokan kautta ympäri Malmin lentoasemalla ilman pahempia henkilövahinkoja 12. tammikuuta 1938, ja se oli Malmin ensimmäinen lento-onnettomuus.
George Tupou II

George Tupou II (18. kesäkuuta 1874, Neiafu – 5. huhtikuuta 1918, Nukuʻalofa) oli Tongan kuningas vuodesta 1893 kuolemaansa saakka. Hänen kruunajaisensa olivat Nukuʻalofassa 17. maaliskuuta 1893. Tupoun edeltäjä oli hänen isoisänsä George Tupou I. 
Tongasta tuli Ison-Britannian protektoraatti George Tupou II:n hallituskaudella.
Tškalovski

Tškalovski () on taajama Karjalan tasavallan Louhen piirin Plotinan kunnassa Venäjällä. Se sijaitsee Vienanmeren Tšuupanlahden rannalla 13 kilometriä Plotinan taajamasta pohjoiseen. Taajamassa on 95 asukasta (vuonna 2012).
Paikkakunta on perustettu vuonna 1929 pegmatiitti-, kiille- ja rakennuskivikaivosten asutukseksi. Aluksi sen nimenä oli "Samoilovitši". Vuonna 1939 taajama nimettiin lentäjäsankari Valeri Tškalovin mukaan. Vuosina 1969–1991 Tškalovskilla oli kaupunkimaisen taajaman status. Vuonna 1970 siellä oli 485, vuonna 1979 397 ja vuonna 1989 301 asukasta.
Tškalovskin kautta kulkee Tšuupan ja Plotinan välinen maantie. Sieltä on linja-autoyhteys molempiin taajamiin. Tšuupanlahden rannalla on laivalaituri.
Seudun kaivostoiminta on lakannut lähes kokonaan. Tškalovskin lähistöllä louhitaan rakennuskiveä. Palveluihin kuuluu lääkintäasema, kulttuuritalo ja kauppa. Taajamassa toimii sukelluskeskus Nereis hotelleineen.
Nuijamaan raja-asema

Nuijamaan raja-asema eli Nuijamaa–Brusnitšnoje () on kansainvälinen, ympäri vuorokauden auki oleva rajanylityspaikka Suomen kaakkoisrajalla Nuijamaan entisessä kunnassa, joka nykyisin kuuluu Lappeenrantaan. Raja-asema avattiin Suomen ja Neuvostoliiton välille 1975. Brusnitšnoje on Nuijamaan kansainvälisen rajanylityspaikan venäläisen vastapuolen nimi ().
Matkustajamäärältään Nuijamaan rajanylityspaikka oli vuonna 2012 Suomen itärajan toiseksi vilkkain ylityspaikka Vaalimaan raja-aseman jälkeen. Nuijamaan rajanylityspaikalla tehtiin vuonna 2012 yhteensä 3 381 843 matkustajien rajatarkastusta.
Raja-asema sijaitsee Lappeenrannan ja Viipurin välissä Saimaan kanavan rannalla.
Nuijamaan rajanylityspaikka suljettiin 24.11.2023 klo 00.00 alkaen valtioneuvoston päätöksellä. Kansainvälisen suojelun hakeminen keskitettiin Raja-Joosepin rajanylityspaikalle. Päätös on voimassa 23.12.2023 asti. Rajanylityspaikkojen alueille ja niiden sivustoille oli rakennettu esteaitaa. Rajojen valvontaa tehostettiin Kaakkois-Suomen rajavartioston valvomalla rajaosuudella jalka- ja ajoneuvopartioinnilla, teknisellä valvonnalla, sekä miehitetyllä ja miehittämättömällä lentotoiminnalla.
Aku Ankka -klassikot

Aku Ankka -klassikot on viisiosainen albumisarja 1970-luvun alusta. Albumeita alettiin tehdä Italiassa vastauksena suositulle ranskalais-belgialaiselle albumisarjakuvalle kuten Asterixille ja Tintille. Kolmeriviset tarinat muutettiin nelirivisiksi, mikä näkyy usein sivujen rakenteessa. Oikea lukujärjestys on paikoin täytynyt ilmaista nuolilla.
Alkuperäisiä albumeita ilmestyi seitsemän, mutta suomeksi niitä julkaistiin vain viisi kappaletta. Suomentamatta jäivät mukaelmat Danten Jumalaisesta näytelmästä (Mikin Inferno), ja Goethen Faustista. 
Sarjan kaikkiin albumeihin maalasi kansikuvat Giovan Battista Carpi.
Mayte Martínez

María Teresa ”Mayte” Martínez Jiménez (s. 17. toukokuuta 1976 Valladolid) on espanjalainen 800 metrin juoksija.
Martínezin suurimmat saavutukset ovat MM-pronssi ja EM-hopea sekä sisä- että ulkoradoilta. Ulkoratojen EM-hopeaa hän sai Münchenissä 2002 ja sisäratojen EM-hopeaa Madridissa 2005. Sisäratojen MM-pronssia hän sai Birminghamissa 2003 ja ulkoratojen MM-pronssia Osakassa 2007.
Espanjan mestaruuden Martínez voitti ulkoradoilla 400 metrin juoksussa vuonna 2010 ja 800 metrin juoksussa vuosina 2000–2002, 2004–2007 ja 2009 sekä sisäradoilla 800 metrillä vuosina 2001–2008. Espanjan ennätystä hän paransi ulkoradoilla kerran 1 000 metrin juoksussa ja sisäradoilla viidesti 800 metrin juoksussa ja kerran 1 000 metrin juoksussa.
Enkijärvi

Enkijärvi eli Jenkijärvi (; ) on maaseututaajama Karjalan tasavallan Louhen piirin Ambarnyin kunnassa. Se sijaitsee samannimisen järven rannalla 15 kilometriä Ambarnyista kaakkoon. Taajamassa on 537 asukasta (vuonna 2013).
Historia.
Paikkakunta on syntynyt Muurmannin rataa rakennettaessa vuonna 1916. 1920- ja 1930-luvuilla se kuului etupäässä karjalaisten ja venäläisten asuttamaan Pilsjärven kyläneuvostoon. 1950-luvulla Enkijärvi lähikylineen ja asutuksineen muodosti kyläneuvoston ja myöhemmin kylähallintoalueen, jossa vuonna 1987 oli noin tuhat asukasta. Nykyään Pilsjärvi, Ylä- ja Ala-Kuusamojärvi ("Verhneje" ja "Nižneje Kumozero"), Jolomonen ("Jelmanga"), Kakara ("Gagarskaja"), Sarviniemi ("Buldyrskaja"), Venkijärvi ("Vangozero") ja kaikki muut lähiseudun entiset karjalaiskylät ja metsätyöläisasutukset ovat autioina.
Liikenne, talous ja palvelut.
Taajaman kautta kulkee Pietarin ja Murmanskin välinen rautatie sekä M18-valtatieltä Kriitinään haarautuva tie. Rautatieasemalla pysähtyvät Vienan Kemin ja Louhen välillä liikennöivät paikallisjunat. Asemalta on linja-autoyhteys Kalkalahteen muutaman kerran viikossa.
Enkijärvellä toimii metsänhoitoalueen konttori. Lähistöllä on amfiboliittilouhos. Palveluihin kuuluvat lastentarha, keskikoulu, kulttuuritalo, kirjasto, lääkintäasema, posti ja neljä kauppaa. Taajamassa on tsasouna.
Kyläkuva, nähtävyydet ja matkailu.
Säännölliseen asemakaavaan rakennettu Enkijärven taajama koostuu matalista asuintaloista. Pohjoisosassa on vesijohto ja keskuslämmitys. Keskustan seitsemän asuintaloa ja koulu on yhdistetty viemäriverkkoon, jolla ei ole toimivaa puhdistuslaitosta.
Lähistöllä on kivikautisia asuinpaikkoja. Historiallisiin kohteisiin kuuluu toisen maailmansodan aikana menehtyneen lentäjän hauta. Taajamassa on pieni retkeilymaja, joka tarjoaa palvelujaan kalastajille ja metsästäjille.
William H. Macy

William Hall Macy (s. 13. maaliskuuta 1950 Miami, Yhdysvallat) on yhdysvaltalainen näyttelijä ja ohjaaja, joka on näytellyt sekä teatterissa, elokuvissa ja televisiossa
Macy sai Oscar-ehdokkuuden pääroolistaan elokuvassa "Fargo". Vuonna 2003 hän sai elokuvasta "Door to Door" kaksi Emmy-palkintoa, pääroolista ja käsikirjoituksesta.
Macy on ollut vuodesta 1997 lähtien naimisissa näyttelijä Felicity Huffmanin kanssa. Heillä on kaksi lasta (s. 2000 ja 2002).
Helsingin Roihu

Roihu on vuonna 1957 perustettu itähelsinkiläinen pesäpallon erikoisseura. Roihun naisten edustusjoukkue nousi kaudelle 2021 maan korkeimmalle sarjatasolle Superpesikseen. Ennen vuotta 2021 Roihu pelasi viimeksi pääsarjassa kaudella 2014 ja sitä aiemmin 1990-luvun lopulla. Kotiottelunsa Roihu pelaa Roihuvuoressa sijaitsevalla Roihuvuoren pesäpallokentällä.
Historia.
Seuran perustaminen.
Helsinkiläinen Roihu ry on perustettu vuonna 1957. Parhaiten Roihu on tunnettu pesäpallosta, sillä 1990-luvulla naisten joukkue pelasi Suomen pääsarjassa, Superpesiksessä. Pudottuaan sarjasta Roihun toiminta haki vauhtia alemmista sarjoista palaten huipun tuntumaan menestyksellään Ykköspesiksessä. Kaudella 2009 Roihu sijoittui lohkossaan kuudenneksi ja seuraavalla kaudella jo neljänneksi. 
Paluu Superpesikseen.
Kaudella 2012 naisten Ykköspesiksessä siirryttiin lohkottomaan sarjajärjestelmään. Roihun sijoitus oli kauden päätteeksi neljäs. Sarjapaikka Superpesikseen tuli kuitenkin auki kun Petojussit ja Ylihärmän Pesis-Junkkarit luopuivat Superpesis-paikoistaan. Hakemuksen myötä Roihu sai paikan pääsarjasta kaudelle 2013. Roihu pelasi kaudet 2013 ja 2014 Superpeisksessä, kunnes putosi Ykköspesikseen. Roihu teki paluun Superpesikseen kaudeksi 2021.
Junioritoiminta.
Roihulla on aktiivista junioritoimintaa aina F-junioreista B-junioreihin. B-tytöissä Roihu sijoittui kauden 2012 päätteeksi neljänneksi pelaten pronssiottelussa Lapuan Virkiää vastaan.
Palkinnot ja huomionosoitukset.
Palkitut.
Etenijäkuningatar:
Lyöjäkuningatar:
Kärkilyöntikuningatar:
Vuoden jokeri:
Vuoden lukkari:
Vuoden pesäpalloilija:
Vuoden pelinjohtaja:
Circus maximus

Circus maximus on Roomassa Palatiumin ja Aventinuksen kukkuloiden välisessä laaksossa sijaitseva antiikin Rooman aikainen circus eli areena, jolla järjestettiin vaunukilpa-ajoja ja gladiaattoritaisteluja. Nykyään se on julkinen puisto, jossa järjestetään joskus joukkokokouksia ja konsertteja.
Rakenne.
Circus maximuksen katsomoon mahtui laajimmillaan ensimmäisellä vuosisadalla jaa. Pliniuksen mukaan 250 000 ihmistä. Katsojat istuivat 30 metrin levyisille ja 28 metrin korkuisille penkereille rakennetuilla istuimilla, jotka oli tehty alimmissa kahdessa kerroksessa betonista ja kivestä, ja ylemmissä kerroksissa puusta. Areenan ulkopuolella oli kauppakujia, joista katsojat ostivat tarvikkeita. Areenalla oli myös Ceresin temppeli.
Rata oli alun perin päällystetty hiekalla. Se oli mitoiltaan 540 × 80 metriä. Radan avoimen pään puolella oli vaunuille 12 lähtöporttia. Radan keskellä oli koristeltu seinämä ("spina" tai "euripus") ja sen kummassakin päässä kääntöpylväät ("metae"), joita vaunut kiersivät. Radan keskellä oli myös kaksi obeliskia sekä kierroslaskuun käytettyjä esineitä, jotka olivat munan ja delfiinin muotoisia.
Historia.
Circus maximuksella järjestettiin vaunukilpa-ajoja, gladiaattoritaisteluita, "Ludi Romani" -festivaaleja, metsästysnäytöksiä, teloituksia ja muita tapahtumia.
Circus maximus rakennettiin legendan mukaan 500-luvulla eaa. Se sai tunnetun muotonsa Julius Caesarin aikana viimeisellä vuosisadalla eaa.
Vuonna 10 eaa. keisari Augustus rakennutti keisarin aition ja toi paikalle ensimmäisen egyptiläisen obeliskin. Tämä niin sanottu Flaminion obeliski sijaitsee nykyään Rooman Piazza del Popolo -aukiolla. Vuonna 33 seinämän munat saivat seurakseen seitsemän pronssidelfiiniä. Circus maximusta koristeltiin ja laajennettiin paljon vuosina 300–549. Keisari Konstantius II lisäsi vuonna 357 toisen Egyptistä tuodun obeliskin eli Lateraaniobeliskin, joka sijaitsee nykyään Piazza San Giovanni in Lateranolla.
Circus maximuksen viimeisen vaunukilpailun järjesti ostrogoottien kuningas Totila vuonna 549. Sen jälkeen kenttä hylättiin. Siitä tehtiin puisto 1930-luvulla, ja nykyisin paikalla järjestetään joukkokokouksia ja konsertteja. Alueella suoritetaan yhä kaivauksia.
Encamp

Encamp on kunta ja sen pieni keskuskylä Andorrassa, noin neljän kilometrin päässä Andorra la Vellasta pohjoiseen. Kunnan pinta-ala on 74 neliökilometriä ja asukasluku oli arviolta 11 290 vuonna 2017. Encampin kylässä on säilynyt keskiaikaista arkkitehtuuria ja kapeita kujia.
Ilmasto.
Encampin kylässä on Köppenin ilmastoluokituksen mukaan lauhkea meri-ilmasto. Vuoden keskilämpötila on noin 8 °C ja keskimääräinen sademäärä 1 020 millimetriä. Heinäkuu on lämpimin kuukausi. Silloin vuorokauden keskilämpötila on noin 16 °C. Viilein kuukausi on tammikuu, jolloin keskilämpötila on noin 1 °C. Sateisin kuukausi on toukokuu, jolloin sataa keskimäärin noin 110 millimetriä. Tammikuu puolestaan on kuivin kuukausi. Silloin keskimääräinen sadanta on 64 millimetriä.
Politiikka.
Encampin kunnassa toimii oma paikallishallinto (Comú), jolla on suhteellisen laajat valtaoikeudet luonnonvarojen käytöstä päättämisestä aluesuunnitteluun ja julkisten palveluiden järjestämiseen. Hallinnon jäsenet valitaan neljän vuoden välein vaaleilla, ja eniten ääniä saanut puolue saa puolet paikoista. Loput paikat jaetaan saatujen äänien mukaan eniten ääniä saanut puolue mukaan lukien. Suurimmalla puolueella on näin ollen aina enemmistö hallinnossa.
M/S Moby Orli

M/S Moby Orli on vuonna 1986 valmistunut matkustaja-autolautta. Aluksen tilasi Rederi AB Slite, ja se liikennöi Viking Linen väreissä vuoteen 1993 saakka nimellä "M/S Olympia". Laivan sisaralus on M/S "Mariella" -nimisenä vuonna 1985 valmistunut M/S "Mega Regina".
Käyttöhistoria.
M/S "Olympia" rakennettiin Wärtsilän Pernon telakalla Turussa Rederi AB Slitelle, joka oli osa Viking Linea. Alus laskettiin vesille 26. huhtikuuta 1986. Se aloitti liikennöinnin Helsingin ja Tukholman välisellä reitillä. 
Rederi AB Slite joutui vuonna 1993 taloudellisiin vaikeuksiin ja sen seurauksena konkurssiin. Tämän seurauksena M/S "Olympia" myytiin Irish Continental -varustamolle, joka vuokrasi sen P&amp;O Ferries -yhtiölle. Uusi omistaja nimesi laivan M/S "Pride of Bilbaoksi". P&amp;O Ferriesin aikana laiva liikennöi välillä Portsmouth–Bilbao sekä Portsmouth–Cherbourg. Varustamo ilmoitti tammikuussa 2010 lopettavansa syyskuussa aluksen liikennöinnin Portsmouthin ja Bilbaon välillä huonon kannattavuuden vuoksi.
Venäläinen varustamo St. Peter Line teki sopimuksen laivan vuokraamisesta P&amp;O Ferriesin kanssa. Sopimuksen mukaan laiva myydään muutaman vuoden kuluessa kokonaan uuden varustamon omistukseen. Laiva siirtyi telakalle Liettuan Klaipėdaan, ja se koki uudistuksia. Laiva aloitti huhtikuussa 2011 liikennöinnin Pietarin ja Tukholman välillä käyden paluumatkalla Pietariin Tallinnassa. 
Nykyisin alus liikennöi loppuviikkoisin reitillä Helsinki-Pietari ja alkuviikkoisin reiteillä Pietari-Tallinna-Tukholma-Helsinki ja Helsinki-Tallinna-Tukholma muutamaa poikkeusta lukuun ottamatta Mobyn omistamalle St. Peter Linelle.
6. marraskuuta 2019 alus ajoi karille Tukholman edustalla, kun se menetti ohjattavuutensa sähkökatkon seurauksena. 
27.04.2020 Pietariin risteillyt Princess Anastasia-laiva lähetettiin Gdanskista Muurmanskiin karanteenilaivaksi, jossa yli tuhat rakennustyöläistä on sairastunut COVID-19 tautiin Belokamenkan kylässä.
Fritz-Walter-Stadion

Fritz-Walter-Stadion on Saksan Kaiserslauternissa Rheinland-Pfalzin osavaltiossa sijaitseva jalkapallostadion, joka toimii 2. Bundesliigassa pelaavan 1. FC Kaiserslauternin kotistadionina. Stadion on nimetty vuoden 1954 jalkapallon maailmanmestarijoukkueen kapteenin Fritz Walterin mukaan, joka edusti 1. FC Kaiserslauternia koko jalkapallouransa ajan.
Stadion uudistettiin vuosina 2002–2005 ja uudistustyöt maksoivat 63,8 miljoonaa euroa. Uudistuksessa stadionin kapasiteetti kasvoi 48 500 istumapaikkaan. Myös stadionin valonheittimet ja mediakeskus uusittiin.
–Vuoden 2006 jalkapallon maailmanmestaruuskilpailut.
Fritz-Walter-Stadion oli yksi niistä stadioneista, joilla pelattiin vuoden 2006 jalkapallon maailmanmestaruuskilpailujen otteluita.
Stadionilla pelatut ottelut olivat:
Jamaikan jalkapallomaajoukkue

Jamaikan jalkapallomaajoukkue, kutsumanimeltään "The Reggae Boyz", on Jamaikan kansallinen joukkue, jota hallinnoi Jamaikan jalkapalloliitto. Suurin osa menestyneistä jamaikalaispelaajista tulee Englannista, joko jamaikalaista syntyperää, tai jamaikalaista sukujuurta.
Jamaika on voittanut Caribbean Cupin kuudesti (vuosina 1991, 1998, 2005, 2008, 2010 ja 2014) ja sijoittunut kaksi kertaa toiseksi. Vuonna 2015 se kutsuttiin ensi kertaa mukaan Copa Américaan, jossa se hävisi kaikki kolme alkulohko-otteluaan, niin Uruguaylle, Paraguaylle kuin Argentiinallekin maalein 0–1.
Kakutsa Tšoloqašvili

Kaikhosro Tšoloq'ašvili (), tunnetaan nimellä Kakutsa (14. heinäkuuta 1888–27. kesäkuuta 1930) oli georgialainen sissipäällikkö, joka taisteli puna-armeijaa vastaan Venäjän sisällissodassa. 
Kakutsa syntyi aristokraattiseen perheeseen Matanissa, Kakhetissa. Tšoloqašvilin perhe on ollut vaikutusvaltainen Georgian politiikassa. Valmistuttuaan Tbilisin lukiosta Tšholoqašvili palveli armeijassa Tverin alueella rakuunana. Kakustsa nai vuonna 1913 Nino Megvinetukhutsesin, jäi eläkkeelle armeijasta ja muutti Matanin asuntoonsa, jossa perhe asui ensimmäisen maailmansodan syttymiseen saakka. 
Kakutsa haavoittui useasti vuonna 1914 taistellessaan Itävalta-Unkarin joukkoja vastaan. Tšoloqašvili sai siirron Kaukasian rintamalle. Kaukasialta Tšoloqašvili siirrettiin vuonna 1915 Persiaan ja sieltä Mesopotamiaan, jossa hän taisteli brittien rinnalla vuonna 1916.
26. toukokuuta vuonna 1918 Georgia julistautui itsenäiseksi ja Tšholoqašvili sai paikan armeijasta. Tšoloqašvili toimi Georgian puolustusministerinä vuonna 1919. 
Helmikuussa vuonna 1921 bolševikit miehittivät Georgian. Georgia joutui siirtämään pääkaupunkinsa Tbilisistä lännemmäksi 25. helmikuuta vuonna 1921. Maaliskuussa vuonna 1921 Georgian hallitus pakeni maasta. Tšoloqašvili ei halunnut lähteä ja liittyi sissisotaan bolševikkeja vastaan vuonna 1922.
Merkittävä tapahtuma alkoi, kun Tšoloqašvilin kannattajat järjestivät talonpoikaiskapinan Khevsuretin alueella. Puna-armeija poltti monia kyliä, mutta Tšoloqašvili pakeni Tšetšeniaan. Kaikki Tšoloqašvilin perheen jäsenet surmattiin puna-armeijan käskystä. 
Toinen suuri tapahtuma oli Elokuun kansannousu Georgiassa vuonna 1924, jolloin Tšoloqašvili miehitti Manglisin kaupungin. Pian Tšoloqašvilin heikko armeija kuitenkin siirtyi yhä idemmäksi vuoristossa ja päätyi Dušetiin. Tšoloqašvili murskasi neuvostoarmeijan Svimoniant-Khevissä. 
Kun kapina luhistui Tšoloqašvili kieltäytyi antautumasta. Tšoloqašvili yritti vielä koota joukkoja sotimaan bolševikkeja vastaan, mutta hänet kukistettiin pian. Tšoloqašvili joutui pakenemaan Turkkiin jossa hän liittyi muihin georgialaisiin emigrantteihin ja muutti Ranskaan.
Tšoloqašvili asui Ranskassa koko loppuelämänsä, kunnes hän kuoli tuberkuloosiin vuonna 1930. Hänet on haudattu Cimetière de Saint-Oueniin, johon on haudattu monta georgialaista emigranttia.
Don A. Adams

Don Alden Adams (16. tammikuuta 1925 – 30. joulukuuta 2019) oli Vartiotorniseuran presidentti vuosina 2000–2014. Hän johti Jehovan todistajien työstä vastaavaa järjestöä, mutta edeltäjiensä tapaan Adamsilla ei ollut vastuuta Jehovan todistajien hengellisestä johtamisesta ja opetuksesta, vaan ainoastaan hallinnosta ja taloudesta. Hän ei myöskään kuulunut Jehovan todistajien hallintoelimeen. 
Elämä.
Adams syntyi monilapsiseen perheeseen Illinoisissa. Hänen perheensä kuului alun alkaen episkopaaliseen kirkkoon. Adamsin ollessa lapsi hänen äitinsä kuitenkin kiinnostui Jehovan todistajien opetuksesta, ja vähitellen lapsetkin tulivat mukaan toimintaan. Sen sijaan hänen isänsä ei alussa osoittanut kiinnostusta. Adamsista tuli teini-ikäisenä kokoaikainen tienraivaaja, ja hänet vapautettiin asepalveluksesta. Sen sijaan erästä hänen nuoremmista veljistään ei vapautettu, mikä sai perheen lakimiesisän nostamaan kanteen viranomaisia vastaan. Tämän jälkeen hän auttoi myös muita Jehovan todistaja -nuorukaisia samoissa asioissa. Tutustuttuaan heihin paremmin perheen isäkin alkoi osoittaa kiinnostusta. Hänet kastettiin muutama vuosi tämän jälkeen. 
Don Adams kutsuttiin yhdessä kahden veljensä kanssa Betel-palvelukseen Brooklyniin, New Yorkiin. Seuraavina vuosina hän toimi erilaisissa tehtävissä Jehovan todistajien päämajassa. Hän toimi esimerkiksi presidentti Nathan Homer Knorrin sihteerinä ja kansainvälisestä lähetystyöstä vastaavana henkilönä. 
Vuoden 2000 loppupuolella Adams kutsuttiin Vartiotorniseuran johtoon Milton G. Henschelin erottua tehtävästä osana Jehovan todistajien suurta organisaatiomuutosta. Siinä Vartiotorniseuran johtokunta erotettiin hallintoelimestä ja jälkimmäisestä tehtiin vain hengellisestä opetuksesta ja johtamisesta vastuullinen elin. Adams astui uuteen virkaansa 7. lokakuuta 2000. Vuonna 2014 hänen seuraajakseen tuli Robert Ciranko.
Heikki Sorsa

Heikki Sorsa (s. 10. helmikuuta 1982 Helsinki) on suomalainen lumilautailija. 
Tietoa.
Sorsa aloitti lumilautailun vuonna 1993 ja lajissa kilpailemisen vuonna 1996. Hän opiskeli Pohjois-Haagan yhteiskoulussa (PHYK) liikuntalinjalla. Hänen ensimmäinen kilpailunsa oli Suomi Cupin kilpailu, jossa hän sijoittui toiseksi.
Sorsa valittiin vuosina 2001 ja 2002 vuoden suomalaiseksi lumilautailijaksi.
Olympialaiset.
Salt Lake Cityn talviolympialaisissa 2002 Sorsa voitti lumikourun karsintakilpailun, mutta jäi kuitenkin finaalissa seitsemännelle sijalle. Sorsa muistetaan myös siitä, että hän nautti olympiakylän McDonald'sissa 44 hampurilaista. Myöhemmin hänestä tuli McDonald'sin mainostaja. Heikki Sorsasta on myös tehty dokumenttisarja nimeltään "The Sorsa project". Sarjaa näytti MTV3-kanava vuosina 2006–2007. Sorsa on myös yksi White Moment -tuotemerkin perustajista. Aktiiviaikanaan Sorsan tavaramerkki oli korkea irokeesi.
Televisio-ohjelmat.
Sorsa on esiintynyt uransa aikana suomalaisissa televisio-ohjelmissa.
Selviytyjät.
Sorsa oli yksi "Selviytyjät Suomi" -ohjelman kuudennen kauden kilpailijoista.
Erikoisjoukot.
Sorsa osallistui keväällä 2022 Nelosen ja Ruutu-suoratoistopalvelun tosi-tv-ohjelmaan "Erikoisjoukot". Hän joutui jättämään ohjelman kesken vanhan urheiluvamman kipeyttäneen polven takia.
Petolliset.
Sorsa osallistui "Petolliset"-sarjan ensimmäiselle kaudelle vuonna 2023. Hän kuului kyseisen kauden voittajakaksikkoon yhdessä Sita Salmisen kanssa.
Jesús Puras

Jesús Puras Vidal de la Peña (s. 16. maaliskuuta 1963 Santander, Kantabria, Espanja) on espanjalainen entinen ralliautoilija. Hän aloitti ralliautoilun 1982 ja ensimmäisen MM-rallinsa hän ajoi 1991. Pitkän uransa aikana hän ajoi 37 MM-rallia ja saavutti 32 pistettä. Ainoan MM-rallivoittonsa hän saavutti Korsikalla 2001.
1994 Puras voitti Tuotantoautojen (eli N-ryhmän) FIA Cupin.
Xavier Pons

Xavier Pons, tunnettu myös lempinimellä Xevi (s. 21. tammikuuta 1980, Vic) on katalonialainen rallikuljettaja. Hän ajoi ensin moottoripyöriä, mutta siirtyi vuonna 2002 ralliautoihin. Ensimmäisen MM-rallinsa hän ajoi kaudella 2003.
Ura.
MM-rallikausi 2006.
Kaudeksi 2006 Pons teki koko sarjan kattavan sopimuksen Kronos Racing -tallin kanssa. Saksan MM-ralliin tultaessa Kronos nosti Daniel Sordon ajamaan merkkimestaruuspisteitä tallille Ponsin sijaan. Pons onnistui ajamaan Turkissa neljänneksi ja jätti taakseen Sébastien Loebin korvanneen Colin McRaen ja Sordon. Tämä vakuutti tallin ja Pons nimettiin Australiaan ajamaan merkkipisteistä loukkaantuneen Loebin tilalle. Australian ja Uuden Seelannin ralleissa Pons osoitti vauhtinsa parantuneen soralla ja ajoi Australiassa ja Uudessa Seelannissa neljänneksi. Uudessa Seelannissa Pons taisteli Manfred Stohlin ja Daniel Sordon kanssa kolmannesta sijasta. Pons ajoi kaksi pohja-aikaa päätöspäivänä. Kauden viimeisessä rallissa Walesissa Pons ajoi viidenneksi, mutta ilmoitti myöhemmin jäävänsä pois kauden 2007 MM sarjasta, koska kilpailukykyistä autoa ei ollut saatavissa.
MM-rallikausi 2007.
Juuri ennen kauden alkua tuli tieto, että Pons sai rahoituksen kuntoon ja ajaa muutamia MM-ralleja vuoden 2005 Mitsubishi Lancer WRC autolla. Kauden avauksessa Pons jäi pisteittä auton vaihteiston petettyä. Ruotsissa Pons ajoi ulos ja jäi pisteittä.
Ennen Suomen MM rallia Pons teki sopimuksen Subarun kanssa kauden 2007 lopuista ralleista. Sopimukseen sisältyy myös kausi 2008 ja optio kaudesta 2009. Suomen MM-rallissa Pons ajoi kuudenneksi.
Välivuosia MM-sarjasta.
Alkuperäisestä suunnitelmasta huolimatta Pons ei ajanut täyttä kautta kaudella 2008 ja tämän ura tuntui katkeavan ainakin väliaikaisesti. Pons ajoi muutaman MM-rallin kaudella 2008 yksityistallissa, mutta ei onnistunut vakiinnuttamaan paikkaansa huipulla.
Vuonna 2009 Pons ja Daniel Sola muodostivat Espanjan joukkueen Rally of the Nations kisassa ja voittivat kisan kahden päivän yhteistuloksen perusteella.
Paluu MM-sarjaan.
Marraskuussa 2009 ilmoitettiin, että Pons kilpailee MM-sarjassa kaudella 2010 Fordin uudella Fiesta S2000 -autolla ainakin muutamassa kilpailussa. Paluun jälkeen Pons voitti ensimmäisen Super 2000 -luokan kilpailunsa Meksikon MM-rallissa. Pons jatkoi hyvää menestystään voittamalla myös kauden toisen S2000 kisan Jordaniassa. Pons voitti lopulta Super 2000 -luokan SWRC-sarjan mestaruuden.
Kanadan provinssi

Kanadan provinssi (, ) oli brittiläinen siirtokunta Pohjois-Amerikassa, joka perustettiin 23. heinäkuuta 1840 hyväksytyllä säädöksellä ja astui voimaan 10. helmikuuta 1841. Säädöksellä lakkautettiin Ylä- ja Ala-Kanadan lakia säätävät elimet ja perustettiin samalla poliittinen entiteetti Kanadan provinssi. Säädöksellä entisestä Ala-Kanadasta tuli Itä-Kanada ja Ylä-Kanadasta Länsi-Kanada.
Kanadan provinssin ensimmäinen pääkaupunki oli Kingston. Vuoden 1843 jälkeen pääkaupungiksi tuli Montreal ja sittemmin vuorotellen Toronto ja Québec. Vuonna 1866 Kanadan provinssin parlamentin viimeinen istunto pidettiin Ottawassa, jossa parlamenttirakennukset rakennettiin vuonna 1865.
Yksi liiton päätarkoituksista oli saada kanadanranskalaiset omaksumaan brittiläinen kulttuuri, mutta siinä epäonnistuttiin.
Koska sekä Itä- että Länsi-Kanadalla oli 42 edustajanpaikkaa provinssin lakia säätävässä elimessä, englantilaiset ja ranskalaiset päätyivät päätöksissä umpikujaan. Aluksi enemmistönä olleet ranskalaiset vaativat edustajanpaikkojen suhteuttamista väkilukuun, mutta englantilaiset vastustivat sitä. Kun englantilaisten määrä kasvoi maahanmuuton vuoksi ja ohitti ranskalaisten määrän, vaativat englantilaiset samanlaista väkilukuun suhteuttamista. Lainsäädännöllinen umpikuja synnytti lopulta liikkeen, joka kannatti valtioliittoa. Kanadan valtioliitto perustettiin vuonna 1867.
Kanadan provinssi lakkautettiin, kun valtioliitto perustettiin ja se liittyi New Brunswickin ja Nova Scotian kanssa yhdeksi liittovaltioksi. Kanadan provinssi jaettiin Ontarion englanninkieliseksi ja Québecin ranskankieliseksi provinssiksi.
Gay and Lesbian Kingdom of the Coral Sea Islands

Gay and Lesbian Kingdom of the Coral Sea Islands () on homo- ja lesboaktivistien perustama mikrovaltio Korallimeren saarilla kaakkoisessa Queenslandissä Australiassa.
Historia.
14. kesäkuuta 2004 ryhmä australialaisia homo- ja lesboaktivisteja vaati omakseen Australialle kuuluvaa ryhmää Korallimeren saaria. He pystyttivät sinne sateenkaarilipun ja julistivat alueen eronneen Australiasta. Eräs ryhmän jäsenistä, Dale Parker Anderson (syntynyt 1965), julistettiin Homojen ja lesbojen kuningaskunnan hallitsijaksi nimellä Dale I. Valtion perustamisen kerrottiin olevan protesti sille, että Australian parlamentti oli kieltäytynyt hyväksymästä samaa sukupuolta olevien parien avioliittoa. 
Vuodesta 2005 australialaisten julistama kuningaskunta on ajautunut kiistoihin muiden homojen ja lesbojen itsemääräämisoikeutta ajavien ryhmien kanssa. Tällaisia ovat amerikkalaiset Gay and Lesbian Commonwealth Kingdom, jota johtaa Jaix Broox, ja Unified Gay Tribe, jota johtavat Bill Freeman ja Enrique Pérez, sekä alkuperältään saksalainen, Victor Zimmermannin johtama Gay Homeland Foundation. Koska yksikään kilpailevista ryhmistä ei ole vaatinut omakseen Homojen ja lesbojen kuningaskunnan Korallimeren saaria, kyse lienee lähinnä siitä, kuka on homojen ja lesbojen vapautusliikkeen "legitiimi" edustaja. 
Yksikään valtio ei ole tunnustanut Homojen ja lesbojen kuningaskunnan itsenäisyyttä. Alueelle ei liioin ole syntynyt asutusta, koska saarilla ei ole juomakelpoista vettä eikä myöskään ruokaa. Kuningaskunnan omakseen vaatimat Korallimeren saaret ovat siis edelleen asumattomia.
Darth Nihilus

Darth Nihilus on tunnettu voimakkaana sith-lordina. Hän pukeutui punavalkoiseen naamioon ja pitkään mustaan kaapuun. Nihilus esiintyy "" -pelissä.
Darth Nihilus oli sithin musta lordi (3959–3950 ennen Yavinin taistelua). Nihiluksen nuoruudesta ei tiedetä paljoakaan, mutta jotkut uskovat, että hän olisi ollut Alec, jediritari vanhasta tasavallasta. Nihilus oli varmasti selviytyjä mandalorialais-sotien viimeisestä taistelusta Malachor V:llä. Langennut jedi nimeltä Kreia (sithinä Darth Traya) otti hänet oppipojakseen. Nihiluksen taidot kehittyivät, ja hän erikoistui tekniikkaan, jota kutsutaan "Näläksi". Tekniikan hallitsija pystyi imemään elämän pois toiselta olennolta ja parantamaan sillä itsensä. Myös keisari Palpatine ja Exar Kun käyttivät tätä tekniikkaa. Nihiluksen himotessa yhä enemmän "ruokaa", hänen "nälkänsä" sai yliotteen hänestä, ja Nihilus unohti pian täysin fyysisen olemuksensa.
Noin vuonna 3956, ennen Yavinin taistelua, Nihiluksesta oli tullut niin voimakas, että yksi olento ei riittänyt hänelle: hän siirtyi Katarr-planeetan ilmakehään ja imi kaiken elämän koko planeetalta lukuun ottamatta nuorta "miralukaa" nimeltään Visas Marr. Nihilus otti Visaksen orjakseen.
Myöhemmin pakolaisjedi surmaa Nihiluksen tämän aluksella.
Keijo Siekkinen

Keijo Aulis Siekkinen (s. 16. elokuuta 1948 Jyväskylä) on suomalainen kirjailija.
Henkilöhistoria.
Siekkinen syntyi työmies Eino Siekkisen ja siivooja Tyyne Taimin perheeseen. Hän asui lapsena Jyväskylän Halssilassa. Hän opiskeli yhteiskuntatieteitä Tampereen yliopistossa 1968-1973. Siekkinen on osallistunut kunnallispolitiikkaan, aiemmin SKDL:n ja Vasemmistoliiton jäsenenä. Myöhemmin hän siirtyi sosiaalidemokraatteihin. Siekkiselle myönnettiin taiteilijaeläke vuonna 2014.
Kirjallinen tuotanto.
Siekkinen aloitti kirjailijauransa vuonna 1973 teoksella "Naisen mies" ja herätti huomiota epäsovinnaisella otteellaan ja hirtehisillä veijaritarinoillaan. Hänen kerronnalleen on tyypillistä puheenomainen sujuvuus ja ällistyttävien assosiaatioiden leikki. Myöhemmässä tuotannossa useiden kertojanäkökulmien käyttö ja tarinan kommentointi lukijalle sen kuluessa on hänelle tyypillistä, siinä hän lähestyy postmodernin metaromaanin ideaa. "Betoniraudoittaja Eino Helminen" (1974) esittää rakennustyötä eläkkeelle jäävän miehen näkökulmasta. Romaanissa "Raskaat miehet" (1976) ja näytelmässä "Raudanvalajat" (1976) on aiheena raskas valimotyö. Tehdastyöläisten kuvaus on luotettavaa ja elävää. Sen taustana ovat kirjailijan oma osallistuminen valimotyöhön ja hänen keskustelunsa alan ammattilaisten kanssa. Romaanissa "Kuusitoistamiehinen pyramidi" (1981) on aiheena Vaajakosken historia. Teokseen sisältyvässä työväenliikkeen kehityksen kuvauksessa on lennokkuutta ja huumoria.
Suomen kristillinen yhteiskoulu

Suomen kristillinen yhteiskoulu eli SKYK ("ent. Toivonlinnan yhteiskoulu") on Suomen Adventtikirkon ylläpitämä kristillinen koulu. Se sijaitsee Kaarinassa entisen Piikkiön kunnan alueella Varsinais-Suomessa meren rannalla. Toivonlinnassa toimii kristillisten mallien mukaan, esikoulu, alakoulu, yläkoulu ja lukio. Kyseessä on koko Suomen ainoa lukio-opetusta antava kristillinen koulu. Syksyllä 2015 toimintansa aloitti lukioon valmistava koulutus (LuVa) maahanmuuttajille. Lisäksi Toivonlinnassa sijaitsee asuntola, joka on tarkoitettu yläkoululaisille ja lukiolaisille. Suomen kristillisellä yhteiskoululla on useita sisarkouluja ympäri Eurooppaa muun muassa Ruotsissa, Norjassa, Ranskassa ja Englannissa.
Historia.
Koulu on alun perin perustettu vuonna 1932 Toivonlinnan lähetysopistoksi. Välillä koulun nimi oli "Toivonlinnan kristillinen opisto". Vuosina 1946–1961 koulun rehtorina toimi biokemisti Henning Karström, joka oli ennen sotia ollut A. I. Virtasen läheisin työtoveri tämän Nobelin palkintoon johtaneissa rehututkimuksissa.
Vuonna 1960 opisto sai oikeuden antaa keskikoulun päästötodistuksia ja aloittaa lukio-opetuksen. Tämä johti koulun nimen muuttamiseen "Toivonlinnan yhteiskouluksi". Ensimmäiset ylioppilaat valmistuivat vuonna 1963.
Nykyisyys.
Vuonna 2006 nimi muutettiin Suomen kristilliseksi yhteiskouluksi (lyhennettynä SKYK). Vuonna 2006 Toivonlinnan kuoro julkaisi kaksi levyä, hengellisen "Nousee laulu taivaaseen" ja jouluisen "Nyt on taas juhlan aika". Koulussa opiskelee noin n. 200 oppilasta.
Australopithecus garhi

Australopithecus garhi oli muinainen ihmisapinalaji, josta todisteita löysivät ensimmäisenä etiopialainen paleontologi Berhane Asfaw ja yhdysvaltalainen tutkija Tim White Etiopiasta vuonna 1996. Lajin jäänteiden on ajateltu olevan merkittävä linkki suvun "Australopithecus" ja ihmissuvun "Homo" välissä, mutta tutkijat ovat erimielisiä siitä onko "A. garhi" vain ihmisten esi-isien kanssa kilpaillut laji ja edistynein suvustaan. Lajin fossiilit on ajoitettu 2,0–3,0 miljoonaa vuotta vanhoiksi.
"Garhi" on paikallista kieltä ja tarkoittaa "yllätystä".
Löydöt.
"A. garhin" fossiileissa, esimerkiksi BOU-VP-12/130:ssa, on samanlaisia piirteitä kuin lajeilla "Australopithecus afarensis" ja "Australopithecus africanus". Lajin aivokapasiteetti on noin 450 kuutiosenttimetriä, kuten muillakin "Australopithecus"-lajeilla. Lajin väli- ja takahampaissa on joitakin samoja piirteitä kuin lajilla "Paranthropus boisei", ja ne ovat suurempia kuin muiden sukunsa lajien vastaavat hampaat, halkaisijaltaan noin 18 mm. "A. garhi" voisi olla "Homo"-suvun kantaisä, kuten lajin "Homo habilis", jos sen yläleuka olisi muuttunut evoluution seurauksena nopeasti noin 200 000–300 000 vuodessa. Viimeaikaiset löydökset ovat sekoittaneet paljon teorioita ihmissukua edeltävistä lajeista.
Varhaisimmat kivityökalut.
Lajin fossiilien läheltä on löytynyt Olduvain kulttuurin aikaisia kivityökaluja, ja ne on ajoitettu 2,5–2,6 miljoonaa vuotta vanhoiksi. Vuoden 1999 "Science"-lehden numero esittää niiden olevan vanhempia kuin lajin myöhempien ihmislajien esi-isän "Homo habiliksen" käyttämät. Antropologit ovat pitkään pitäneet työkalujen käyttöä vain suvun "Homo" ominaisuutena, mutta niitä ovat saattaneet käyttää muutkin samoihin aikoihin eläneet suvut.
Floyd Henry Allport

Floyd Henry Allport (22. elokuuta 1890 Wisconsin – 15. lokakuuta 1978 Los Altos, Kalifornia) oli yhdysvaltalainen sosiaali- ja poliittisen psykologian professori. 
Allport toimi vuosina 1924–1956 New Yorkin osavaltiossa sijaitsevan Syracusen yliopiston professorina, ja oli myös vierailevana professorina Kalifornian yliopistossa Berkeleyssä. 
Allport oli ensimmäisiä, jotka edellyttivät tieteellisten kriteereiden soveltamista sosiaalipsykologiaan.
Allportin pääteos on Social Psychology, 
Allportin veli Gordon W. Allport oli tunnettu persoonallisuuspsykologi.
Chris Kaman

Christopher Zane "Chris" Kaman (s. 28. huhtikuuta 1982 Grand Rapids, Michigan) on yhdysvaltalaissyntyinen, nykyisin Saksaa edustava koripalloilija. Hän pelaa tällä hetkellä NBA-liigan Los Angeles Lakersissä. Hänen aiempia ammattilaisseurojaan ovat Los Angeles Clippers, New Orleans Hornets sekä Dallas Mavericks.
Ennen ammattilaisuraansa Kaman pelasi Keski-Michiganin yliopiston joukkueessa vuosina 2000–2003. Hän oli vuoden kuudes varaus. 
Maajoukkueura.
Kaksoiskansalaisuuden omaava Kaman edustaa maajoukkuetasolla isoisovanhempiensa kotimaata Saksaa. Hän sai Saksan kansalaisuuden vuonna 2008, ja teki maajoukkuedebyyttinsä Pekingin olympialaisten karsintaturnauksessa.
Shawn Bradley

Shawn Paul Bradley (s. 22. maaliskuuta 1972 Landstuhl, Länsi-Saksa) on koripalloilija, jolla on Saksan ja Yhdysvaltain kansalaisuudet. Hän on 228cm pitkä ja painaa 125kg. Hän pelasi NBA:n Dallas Mavericksissa. Bradley lopetti koripallouransa kesäkuussa 2005 ja perusti kanafarmin Utahiin.
Gnuut

Gnuut eli gnuuantiloopit ("Connochaetes") on kaksi lajia käsittävä lehmäantilooppien (Alcelaphinae) suku. Gnuulajit ovat eteläafrikkalainen valkohäntägnuu ja eteläisessä ja koillisessa Afrikassa elävä juovagnuu, joista jälkimmäinen jaetaan viiteen alalajiin. Gnuut ovat kookkaita, yli 1–1,5 m korkeita ja 2 m pitkiä, 250 kg painavia eläimiä. Ne elävät Afrikan savanneilla ja vaeltavat suurina laumoina ravinnon perässä. Gnuuantiloopit syövät mieluiten tuoretta lyhyttä heinää. Niitä saalistavat muun muassa leijonat ja jokien ylitysten aikana myös krokotiilit.
David Dacko

David Dacko (24. maaliskuuta 1930 – 20. marraskuuta 2003) oli Keski-Afrikan tasavallan ensimmäinen ja kolmas presidentti. Hän toimi virassa vuosina 1960–1966 ja uudelleen 1979–1981.
Elämäkerta.
Dacko syntyi Bouchian kylässä lähellä Mbaikia. Hän opiskeli Mbaikissa ja Bambarissa, ja vuonna 1951 hänestä tuli opettaja Banguissa. Vuonna 1955 hänet valittiin Kouanga Collegen rehtoriksi.
Dacko oli itsenäisyystaistelija Barthélemy Bogandan kannattaja. Vuosina 1957–1958 hän toimi Bogandan nimittämänä Keski-Afrikan tasavallan maatalous-, karja-, vesi- ja metsäministerinä. Vuonna 1958 hän toimi joidenkin kuukausien ajan sisäisten ja hallinnollisten suhteiden ministerinä.
Kun Keski-Afrikan tasavalta vuonna 1960 itsenäistyi, Dacko nousi maan väliaikaiseksi presidentiksi. Ranska tuki Dackoa hänen poliittisessa taistelussaan Abel Goumbaa vastaan, ja 12. joulukuuta hänet julistettiin tasavallan ensimmäiseksi presidentiksi. Dacko valittiin uudelleen 5. tammikuuta 1964 vaaleilla, joissa hän oli ainoa ehdokas. Hänen presidenttiytensä kuitenkin katkaisi Jean-Bédel Bokassan uudenvuodenaaton 1965 ja uudenvuodenpäivän 1966 välisenä yönä toimeenpanema vallankaappaus. Dacko vangittiin, mutta hänet vapautettiin 16. heinäkuuta 1969 ja lopulta nimitettiin presidentti Bokassan henkilökohtaiseksi neuvonantajaksi vuonna 1976.
Syyskuussa 1979 Dacko sai valtansa takaisin ranskalaisten laskuvarjosotilaiden avustuksella. Maaliskuussa 1981 hänet valittiin vaaleilla uudelle kaudelle. Dacko kuitenkin syrjäytettiin 1. syyskuuta 1981 verettömässä vallankaappauksessa, ja valtaan nousi André Kolingba. Dacko osallistui vielä vuoden 1993 presidentinvaaleihin saaden 20,1 % äänistä. Vuonna 2003 Dacko lähti Ranskaan saamaan hoitoa astmaansa, mutta hän joutui välilaskun aikana 7. marraskuuta Yaoundé pääsairaalaan Kamerunissa, jossa hän kuoli 20. marraskuuta.
Malik Mu’adh

Malik Mu’adh (kirjoitetaan myös "Malek Maath"; s. 10. elokuuta 1981) on saudiarabialainen jalkapalloilija, joka pelasi pitkään Saudi-Arabian pääsarjassa al-Ahlissa. Pelipaikaltaan hän oli hyökkääjä.
Mu’adh oli uransa alussa hyökkäävä keskikenttäpelaaja, mutta siirryttyään al-Ahliin hän pelasi hyökkääjänä. Mu’adh on pelannut Saudi-Arabian jalkapallomaajoukkueessa viisi ottelua (tilanne toukokuu 2006). Hänet kuului maajoukkueeseen Saksan MM-kilpailuissa 2006 ja pääsi jokaisessa Saudi-Arabian kolmessa ottelussa vaihtopelaajana kentälle.